Diari Oficial de la Generalitat Valenciana


Sumari del DOGV 5257, del 12-05-2006 (2006/5309)

ORDE de 20 d'abril de 2006, de la Conselleria de Sanitat, per la qual s'aproven les bases i el model de sol·licitud per a la convocatòria de beques d'Informàtica i Telecomunicacions de l'Agència Valenciana de Salut de l'any 2006.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5257

Data del DOGV
:   12-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5309


Data del document
:   20-04-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública
    * telecomunicació
    * assignació per estudis
    * suport econòmic
    * professió de la informàtica

ORDE de 20 d'abril de 2006, de la Conselleria de Sanitat, per la qual s'aproven les bases i el model de sol·licitud per a la convocatòria de beques d'Informàtica i Telecomunicacions de l'Agència Valenciana de Salut de l'any 2006. [2006/X5309]  
Fent ús de les facultats que em conferix el Decret 26/2005, de 4 de febrer, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Sanitat, i d'acord amb l'article 47.11, de la Llei de la Hisenda Pública de la Generalitat Valenciana i amb el que establix el Decret 108/1992, de 6 de juliol, del Govern Valencià, pel qual es regula la concessió de beques,  
ORDENE  
Article únic  
Aprovar el contingut de l'Annex I i II d'esta orde, que formen les bases i el model de sol·licitud per a la convocatòria de beques d'Informàtica i Telecomunicacions de l'Agència Valenciana de Salut de l'any 2006.  
DISPOSICIÓ ADDICIONAL  
Contra esta orde i les seues bases, que exhaurixen la via administrativa, amb caràcter potestatiu, podrà interposar-se un recurs de reposició davant el conseller de Sanitat en el termini d'un mes des que es publique, en els termes previstos en els articles 110 i 116 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú. Així mateix es pot interposar un recurs contenciós administratiu d'acord amb l'article 109 de la Llei 30/1992, i amb els articles 10 i 46 de la llei 29/1998, de 13 de juliol, reguladora de la jurisdicció contenciosa administrativa, davant la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos, comptats a partir de l'endemà de publicació de la present orde en el Diari Oficial de la Generalitat Valenciana.  
DISPOSICIÓ FINAL  
La present orde entrarà en vigor l'endemà de la publicació en el Diari Oficial de la Generalitat Valenciana.  
València, 20 d'abril de 2006.  
El conseller de Sanitat,  
VICENTE RAMBLA MOMPLET  
ANNEX I  
Bases per a la concessió de beques d'informàtica i telecomunicacions  
Primera. Objecte i finalitat  
1.1. Les beques que es convoquen d'acord amb esta orde tenen per objecte el foment de la formació complementària de les persones becades, a través de la participació en projectes informàtics i de telecomunicacions en curs de realització en l'Agència Valenciana de Salut. Les beques s'estructuren en dos blocs temàtics, que són: beques per a projectes d'informàtica i beques per a projectes de telecomunicacions.   
1.2. La finalitat de les beques és que col·laboren en els projectes i accions d'elaboració, desplegament i implantació de projectes informàtics i de telecomunicacions dins dels objectius estratègics de l'Agència Valenciana de Salut.  
Segona. Dotació, finançament, duració i pagament de beques  
2.1. Les beques estan dotades amb 1.050 euros mensuals cada una.  
2.2. Es financen amb càrrec al Pressupost de la Generalitat Valenciana per a l'exercici 2006, aplicació pressupostària 89.01.92.5979.163.23.LW i línia de subvenció T2869 o equivalent. L'import global màxim de les beques és de 31.500 euros o el crèdit disponible d'esta línia si hi ha un increment pressupostari per a l'exercici 2006.   
2.3. El període de duració de les beques comprendrà des del dia de la incorporació, que serà en els tres dies següents a la notificació i mai anterior a l'1 de juliol, fins al 31 de desembre de 2006, i es poden prorrogar fins al 30 de juny de 2007 condicionat a l'existència de consignació pressupostària, adequada i suficient, en l'exercici 2007.  
2.4. L'import de les beques s'abonarà mensualment, aplicant les retencions que marque la legislació vigent en la matèria, previ certificat de conformitat emés pel cap de l'Àrea d'Informàtica, Telecomunicacions i Organització de l'Agència Valenciana de Salut respecte a les tasques efectuades pels becaris.  
Tercera. Titulació exigida, condicions generals i barem  
3.1. Els aspirants que desitgen accedir a les beques han de ser llicenciats o enginyers superiors en Informàtica o Telecomunicacions, n'han d'haver obtingut el títol en els tres últims anys o, si és el cas, ser alumnes dels dos últims cursos de les corresponents titulacions superiors, en qualsevol universitat espanyola.  
Quarta. Formalització de sol·licituds  
Els candidats interessats han de presentar la sol·licitud dirigida al director gerent de l'Agència Valenciana de Salut, al Registre General de la Conselleria de Sanitat, carrer del misser Mascó, núm. 31, de València o en qualsevol de les dependències previstes en el paràgraf quart de l'article 38 de la Llei 30/92 de Règim Jurídic de les Administracions Públiques i del Procediment Administratiu Comú, junt amb la documentació següent:  
a) Dades personals  
b) Nom i cognoms  
c) Data de naixement  
d) Nacionalitat  
e) Document Nacional d'Identitat  
f) Domicili habitual  
g) Població i codi postal  
h) Telèfon i fax més pròxim  
i) Expedient acadèmic  
j) Currículum  
k) Document d'assistència sanitària (Targeta SIP)  
l) Declaració responsable jurada de no tindre cap relació laboral i, si correspon, estar al corrent de les obligacions tributàries i de Seguretat Social, segons el que preveu l'article 47.7 del Text Refós de la Llei d'Hisenda Pública  
m) Qualsevol altre document que acredite la possessió de cursos rebuts de desenvolupament, xarxes o protocols i paquets ofimàtics que es coneixen.  
n) Declaració responsable que no es beneficiarà simultàniament de qualsevol altra beca o ajuda que poguera concedir-se per esta o semblant activitat.  
o) Certificat acadèmic acreditatiu dels requisits exigits en l'article segon i de l'expedient acadèmic presentat. (per a esta convocatòria s'acceptaran fotocòpies compulsades).  
p) Declaració responsable de no estar sotmés a les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions.   
Han de fer constar en la sol·licitud: «Beques d'Informàtica de l'any 2006» i el bloc temàtic elegit, que en serà només un: .Beques per a projectes d'informàtica. o .Beques per a projectes de telecomunicacions.  
Cinquena. Formalització i termini de presentació de sol·licituds  
El termini per a la presentació de sol·licituds és de quinze dies hàbils comptats a partir de l'endemà del dia de la publicació en el Diari Oficial de la Generalitat Valenciana de la resolució del director gerent de l'Agència Valenciana de Salut, per la qual es convoquen beques d'informàtica i telecomunicacions.  
Sisena. Barem, termini de selecció i concessió de beques  
1. La concessió de les beques s'efectua per resolució del director gerent de l'Agència Valenciana de Salut a la vista de la decisió de la comissió avaluadora, que està presidida pel director gerent de l'Agència Valenciana de Salut o el suplent que hi designe.   
Formen part de la comissió avaluadora com a vocals quatre representants de l'Àrea d'Informàtica, Telecomunicacions i Organització de l'Agència Valenciana de Salut, designats pel seu president.  
2. La selecció dels becaris es farà segons la puntuació obtinguda en el barem, que consta dels següents conceptes (màxim 15 punts):  
a) Titulació acadèmica: (fins a 3 punts).  
Es valora l'expedient acadèmic fins a la data.  
b) Coneixement de ferramentes de desenvolupament, xarxes, protocols. (fins a 10 punts).  
Per a projectes d'informàtica es valorarà de forma preferent els coneixements següents:   
Coneixements de bases de dades relacionals  
Coneixements d'Access  
Coneixements de SQL i VisualBasic  
Coneixements d'ODBC  
Coneixements de HTML i Javascript  
Coneixements de ferramentes de disseny per a pàgines web  
Coneixements de Java (applets, servlets)  
Coneixements de servidors web: Apache  
Coneixements d'Oracle i Informix  
Coneixements d'administració de sistemes (Windows: NT, 2000Server, 2003Server)  
Per a projectes de telecomunicacions es valorarà de forma preferent els coneixements següents:   
Coneixements de sistemes de cablejament estructurat  
Coneixements de la família de protocols de comunicacions TCP/IP  
Coneixements dels elements electrònics de xarxes locals: hubs, switches, routers  
c) Coneixements de valencià. Homologats per la Junta Qualificadora de Coneixements del Valencià. (fins a 1 punt)  
d) Coneixements acreditats oficialment d'idiomes oficials de la Unió Europea. (fins a 1 punt)  
La comissió avaluadora convocarà a entrevista personal i/o prova escrita a tots aquells candidats que, si complixen els requisits exigits en la present convocatòria, superen 8 punts dels exposats anteriorment. La puntuació de l'entrevista i/o prova escrita serà de 0 a 10 punts, de forma que correspondrien 5 punts a cada una si es feren les dos proves o 10 punts per a una de les proves, si es decidira fer-ne només una. Esta entrevista i/o prova escrita se centrarà fonamentalment en l'apartat b) del barem (per a cada una de les especialitats o blocs temàtics).  
3. Finalitzat el procés selectiu, la comissió elaborarà 2 llistes provisionals de beneficiaris i 2 borses de reserva prioritzades, en funció de la puntuació obtinguda, d'acord amb els blocs temàtics ressenyats en l'article 1, per a cobrir les vacants que puguen produir-se per renúncia o abandó. Estes llistes es publicaran en el web i en el tauler d'anuncis de la Conselleria de Sanitat.  
Després d'esta publicació, es fixarà un període de 7 dies naturals perquè els interessats puguen plantejar al·legacions, aclariments, abandons o renúncies. Transcorregut este temps, es publicarà en el web i en el tauler d'anuncis de la Conselleria de Sanitat les llistes definitives per a la concessió de les beques.  
A estes llistes s'acompanyaran dues borses, una per cada bloc temàtic, constituïdes pels aspirants que no resulten adjudicataris de les beques, prioritzats per orde de puntuació, per a cobrir les vacants que puguen sorgir durant el període d'aprofitament, sempre que coincidisquen les característiques de la beca vacant i el bloc temàtic en què s'enquadre amb les dels candidats de la borsa de reserva.  
4. La resolució d'adjudicació es publicarà en el DOGV en el termini màxim de 6 mesos des de la data de publicació de la resolució de convocatòria. Transcorregut el termini i davant de la falta de resolució expressa s'entendran desestimades totes les sol·licituds. El conseller de Sanitat es reserva la facultat d'interpretar el contingut d'esta convocatòria de beques i borsa de reserva de becaris.  
5. La condició de becari no genera en cap moment cap relació laboral amb la Generalitat Valenciana.  
6. La condició d'integrant de la borsa de reserva de becaris d'informàtica no genera en cap moment cap relació laboral amb la Generalitat Valenciana, ni compromís d'accedir en qualsevol moment a la condició de becari.  
Setena. Drets i obligacions dels becaris  
7.1. L'Agència Valenciana de Salut, a través de l'Àrea d'Informàtica, Telecomunicacions i Organització s'encarrega d'ordenar les activitats dels becaris.  
a) Els becaris han de col·laborar en els treballs apropiats a la seua titulació i assistència a les línies de treball establides per l'Agència Valenciana de Salut.  
b) Els becaris faran les activitats sota la supervisió del cap de l'Àrea d'Informàtica, Telecomunicacions i Organització o del personal designat per a això.  
c) Un mes abans de la finalització de la beca, el becari ha d'elaborar una memòria de les activitats dutes a terme.  
7.2. Finalitzat el període d'aprofitament de la beca i amb l'informe previ d'assistència, aprofitament i aptitud, el director gerent de l'Agència Valenciana de Salut estendrà el certificat corresponent.  
7.3. El director gerent de l'Agència Valenciana de Salut resoldrà les incidències que es produïsquen durant el període d'aprofitament de les beques i podrà deixar-les sense efecte, prèvia audiència de la persona interessada, en els casos següents:  
a) incompliment de les obligacions  
b) no fer l'activitat que va motivar la concessió  
c) deixar de reunir els requisits exigits en la present convocatòria.  
Davant les incidències, renúncies, incompliment o abandons que deixen vacant una beca, s'ha de procedir a cobrir-la segons l'ordre establit en la borsa de reserva que resulte del procés de selecció.  
7.4. Les beques són incompatibles amb l'aprofitament de qualsevol altra beca, ajuda o activitat laboral. La infracció d'esta regla, en qualsevol moment del període d'aprofitament, deixa sense efecte la beca.   
7.5. El director gerent de l'Agència Valenciana de Salut convocarà els adjudicataris sol·licitants de les beques per a la firma del corresponent document de notificació i acceptació.  
ANNEX II  
SOL·LICITUD DE BEQUES D'INFORMÀTICA DE L'JFQ 9436  
(marqueu una X en el bloc que corresponga):  
Beques per a projectes d'informàtica:   
Beques per a projectes de telecomunicacions:    
(Nom i cognoms)..............., amb domicili a.............................,   
carrer ......................., núm. ....................., CP..........., amb DNI núm.................., expedit a .................., data ...................., telèfon ................................., en el meu nom, coneixent l'orde publicada en el Diari Oficial de la Generalitat Valenciana núm. ............, de data ............, per la qual l'Agència Valenciana de Salut convoca .... beques per a la realització de pràctiques professionals en els seus servicis centrals, i també les condicions establides en les bases, em compromet a acceptar-les, a assistir i participar plenament en els programes de treball que siguen establits, en cas de ser-ne adjudicatari, i declare que totes les dades personals, acadèmiques i professionals assenyalades en l'escrit són certes, i adjunte la documentació següent:  
a) Fotocòpia compulsada del DNI.  
b) Document d'assistència sanitària (targeta SIP)  
c) Currículum i certificats que avalen l'experiència professional de la persona interessada.  
d) Declaració jurada de no tindre cap relació laboral i d'estar al corrent de les obligacions tributàries i de Seguretat Social  
e) Certificat acadèmic acreditatiu de tindre el títol de llicenciat enginyer superior d'Informàtica o Telecomunicacions o aprovat el primer cicle d'estes titulacions superiors en qualsevol universitat espanyola  
f) Declaració jurada que no es beneficia simultàniament de qualsevol altra beca o ajuda que poguera concedir-se per esta o semblant activitat.  
g) Altres documents que acrediten la possessió de títols, cursos, seminaris, conferències, mèrits docents, d'investigació, etc., o professionals que s'adjunten.  
SOL·LICITE:  
Que admeta la present instància amb la seua documentació per a tot el que establix la convocatòria de beques  
..............................., .......... d ............ de 2006  
Firma de la persona interessada  
SR. DIRECTOR GERENT DE L'AGÈNCIA VALENCIANA DE SALUT